CELEX: 32016R2287
Language: ro
Date: 2016-12-16 00:00:00
Title: Regulamentul de punere în aplicare (UE) 2016/2287 al Comisiei din 16 decembrie 2016 de modificare a Regulamentului (CE) nr. 431/2008 privind deschiderea și modul de gestionare a unui contingent tarifar de import pentru carnea de vită congelată și a Regulamentului de punere în aplicare (UE) nr. 593/2013 privind deschiderea și modul de gestionare a contingentelor tarifare pentru carnea de vită și mânzat de calitate superioară, proaspătă, refrigerată sau congelată și pentru carnea de bivol congelată

17.12.2016   
            
            
               RO
            
            
               Jurnalul Oficial al Uniunii Europene
            
            
               L 344/63
            
         REGULAMENTUL DE PUNERE ÎN APLICARE (UE) 2016/2287 AL COMISIEI
   din 16 decembrie 2016
   de modificare a Regulamentului (CE) nr. 431/2008 privind deschiderea și modul de gestionare a unui contingent tarifar de import pentru carnea de vită congelată și a Regulamentului de punere în aplicare (UE) nr. 593/2013 privind deschiderea și modul de gestionare a contingentelor tarifare pentru carnea de vită și mânzat de calitate superioară, proaspătă, refrigerată sau congelată și pentru carnea de bivol congelată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 litera (a),
   întrucât:
   
               (1)
            
            
               Regulamentul (CE) nr. 431/2008 al Comisiei (2) prevede deschiderea și modul de gestionare a unui contingent tarifar de import pentru carnea de animale din specia bovine, congelată, clasificată la codul NC 0202, și pentru produsele clasificate la codul NC 0206 29 91.
            
         
               (2)
            
            
               Regulamentul de punere în aplicare (UE) nr. 593/2013 al Comisiei (3) prevede deschiderea și modul de gestionare a contingentelor tarifare pentru carnea de vită și mânzat de calitate superioară, proaspătă, refrigerată sau congelată și pentru carnea de bivol congelată.
            
         
               (3)
            
            
               Odată cu aderarea Republicii Croația, Uniunea Europeană și-a extins uniunea vamală. Prin urmare, Uniunea Europeană a fost obligată, în temeiul normelor Organizației Mondiale a Comerțului (OMC), să deschidă negocieri cu membrii OMC care au drepturi de negociere cu statul membru aderent pentru a ajunge la un acord privind o eventuală ajustare compensatorie.
            
         
               (4)
            
            
               Acordul sub forma unui schimb de scrisori dintre Uniunea Europeană și Republica Orientală a Uruguayului în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994, referitor la modificarea concesiilor din lista de angajamente a Republicii Croația în cadrul procesului său de aderare la Uniunea Europeană, aprobat prin Decizia (UE) 2016/1884 a Consiliului (4), prevede extinderea a două contingente tarifare existente ale Uniunii pentru carnea de vită. Contingentul existent pentru carnea dezosată de animale din specia bovine ar trebui extins cu 76 de tone, iar contingentul existent pentru carnea de vită congelată ar trebui extins cu 1 875 de tone.
            
         
               (5)
            
            
               Având în vedere că Acordul dintre Uniunea Europeană și Republica Orientală a Uruguayului se aplică de la 1 ianuarie 2017, este, prin urmare, adecvat ca prezentul regulament să se aplice de la data respectivă.
            
         
               (6)
            
            
               Pentru a asigura o gestionare corespunzătoare a contingentului tarifar prevăzut de Regulamentul (CE) nr. 431/2008, cantitatea suplimentară de carne congelată de animale din specia bovine ar trebui să fie disponibilă începând cu perioada contingentară 2017/2018.
            
         
               (7)
            
            
               Regulamentul (CE) nr. 431/2008 și Regulamentul de punere în aplicare (UE) nr. 593/2013 ar trebui modificate în consecință.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTUL REGULAMENT:
   Articolul 1
   Articolul 1 alineatul (1) din Regulamentul (CE) nr. 431/2008 se modifică după cum urmează:
   
               1.
            
            
               La primul paragraf, cuvintele „53 000 de tone” se înlocuiesc cu „54 875 de tone”.
            
         
               2.
            
            
               Se adaugă paragraful al doilea, cu următorul text:
               „Cu toate acestea, pentru perioada de aplicare a contingentului tarifar de import 2016/2017, cantitatea totală este de 53 000 de tone.”
            
         Articolul 2
   Regulamentul de punere în aplicare (UE) nr. 593/2013 se modifică după cum urmează:
   
               1.
            
            
               La articolul 1 alineatul (1), litera (a) se înlocuiește cu următorul text:
               
                           „(a)
                        
                        
                           66 826 de tone de carne de bovine de calitate superioară, proaspătă, refrigerată sau congelată, care intră sub incidența codurilor NC 0201 și 0202, și de produse care intră sub incidența codurilor NC 0206 10 95 și 0206 29 91.”
                        
                     
         
               2.
            
            
               La articolul 2 litera (c) primul paragraf, cuvintele „6 300 de tone” se înlocuiesc cu „6 376 de tone”.
            
         Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 1 ianuarie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 431/2008 al Comisiei din 19 mai 2008 privind deschiderea și modul de gestionare a unui contingent tarifar de import pentru carnea de animale din specia bovine, congelată, clasificată la codul NC 0202, și pentru produsele clasificate la codul NC 0206 29 91 (JO L 130, 20.5.2008, p. 3).
   
      (3)  Regulamentul de punere în aplicare (UE) nr. 593/2013 al Comisiei din 21 iunie 2013 privind deschiderea și modul de gestionare a contingentelor tarifare pentru carnea de vită și mânzat de calitate superioară, proaspătă, refrigerată sau congelată și pentru carnea de bivol congelată (JO L 170, 22.6.2013, p. 32).
   
      (4)  Decizia (UE) 2016/1884 a Consiliului din 18 octombrie 2016 privind încheierea Acordului sub forma unui schimb de scrisori între Uniunea Europeană și Republica Orientală a Uruguayului în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994, referitor la modificarea concesiilor din lista de angajamente a Republicii Croația în cadrul procesului său de aderare la Uniunea Europeană (JO L 291, 26.10.2016, p. 1).